**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. GRUODŽIO 22 D. SPRENDIMO NR. T2-414 „DĖL NUOMOS MOKESČIO UŽ VALSTYBINĘ ŽEMĘ IR ŽEMĖS NUOMOS MOKESČIO UŽ VALSTYBINĖS ŽEMĖS SKLYPŲ NAUDOJIMĄ TARIFŲ NUSTATYMO“ PAKEITIMO**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – papildyti ir pakeisti Klaipėdos miesto savivaldybės tarybos 2011 m. gruodžio 22 d. sprendimo Nr.T2-414 „Dėl nuomos mokesčio už valstybinę žemę ir žemės nuomos mokesčio už valstybinės žemės sklypų naudojimą tarifų nustatymo“ 1., 1.1, 1.3, 2.7 ir 3 punktus, atsižvelgiant į Klaipėdos miesto savivaldybės tarybos 2016-07-28 sprendimą Nr. T2-202 „Dėl nenaudojamų kitos paskirties žemės sklypų Klaipėdos mieste sąrašų patvirtinimo“.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, siekiant teisingo teisinio reguliavimo, vadovaujantis galiojančių teisės aktų normomis ir atsižvelgiant į tai, kad 2016-07-28 Klaipėdos miesto savivaldybės tarybos sprendimu Nr. T2-202 buvo patvirtintas Nenaudojamų kitos paskirties išnuomotų arba laikinai neišnuomotų žemės sklypų Klaipėdos mieste sąrašai.

Vadovaujantis Lietuvos Respublikos 2003-11-10 nutarimu Nr. 1387 „Dėl žemės nuomos mokesčio už valstybinės žemės sklypų naudojimą“ žemės nuomos mokesčio tarifas metams yra ne mažesnis nei 0,1 procento ir ne didesnis kaip 4 procentai žemės vertės.

Vadovaujantis teisės aktų normomis, mokesčio tarifo dydis gali būti diferencijuojamas pagal mokesčio objektui, t.y. žemės sklypui, ar mokesčio mokėtojui priskirtinus kriterijus. Tokiu būdu, mokesčio tarifo dydis negali priklausyti nuo kriterijų (ypatybių), kurie nesusiję su mokesčio objektu ir (ar) mokesčio mokėtoju, todėl keistinas 1.3. ir 2.7. punktas, siejant maksimalų žemės nuomos mokesčio tarifą su pačiu objektu – žemės sklypu, kuris yra išsinuomotas, bet nenaudojamas ir įtrauktas į Nenaudojamų žemės sklypų sąrašą.

**3. Kokių rezultatų laukiama.**

Sprendimo projektu siekiama, kad maksimalus žemės nuomos mokesčio tarifas būtų taikomas, atsižvelgiant į mokesčio objekto ypatybes, t.y. naudojimą ar nenaudojimą, ir Klaipėdos mieste nenaudojami žemės sklypai būtų maksimaliai apmokestinti, skatinant juos sutvarkyti ir naudoti.

**4. Sprendimo projekto rengimo metu gauti specialistų vertinimai.**

Tarybos sprendimo projektui pritarė Žemėtvarkos skyriaus ir Teisės skyriaus specialistai. Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

 Teigiamos pasekmės: teisingas apmokestinimo taikymas, atsižvelgiant į teisės aktų normas.

Neigiamos pasekmės: nenumatoma.

PRIDEDAMA. Lyginamasis sprendimo projekto variantas, 2 lapai.

Mokesčių skyriaus vedėja Kristina Petraitienė